KOMISSION TÄYTÄNTÖÖNPANOASETUS (EU) 2022/1927,

annettu 11 päivänä lokakuuta 2022,

toimenpiteistä tuhoojan Aleurocanthus spiniferus (Quaintance) leviämisen estämiseksi tietyillä rajatuilla alueilla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 28 artiklan 1 kohdan d ja e alakohdan ja 28 artiklan 2 kohdan,

sekä katsoo seuraavaa:

(1) Komission täytäntöönpanoasetuksen (EU) 2019/2072 (2) liitteessä II olevassa B osassa vahvistetaan luettelo unionikaranteenituhoojista, joiden tiedetään esiintyvän unionin alueella.

(2) Aleurocanthus spiniferus (Quaintance), jäljempänä ’asianomainen tuhooja’, sisältyy kyseiseen luetteloon, koska sitä tiedetään esiintyvän tietyissä osissa unionin aluetta. Se on moniruokainen tuhooja, jonka on raportoitu vaikuttavan useisiin viljelykasveihin ja koristekasveihin unionin alueella, jäljempänä ’asianomaiset kasvit’.

(3) Asetuksen (EU) 2016/2031 19 artiklan 1 kohdan nojalla tehdyt kartoitukset osoittavat, että asianomaisen tuhoojan hävittäminen tietyiltä rajatuilta alueilta ei ole enää mahdollista.

(4) Sen vuoksi olisi päätettävä toimenpiteistä, joilla asianomaisen tuhoojan leviäminen voidaan estää näillä alueilla, jotka koostuvat saastuneesta alueesta ja puskurialueesta. Tällaiset toimenpiteet perustuvat asianomaisia kasveja koskevaan käytettävissä olevaan tekniseen ja tieteelliseen näyttöön.

(5) Toimivaltaisten viranomaisten olisi lisättävä tiedotusta sen varmistamiseksi, että kansalaiset yleensä ja ammattimaiset toimijat, joita rajatuilla alueilla suoritettavat leviämistä estävät toimenpiteet koskevat, ovat tietoisia sovellettavista toimenpiteistä ja toimenpiteitä varten rajatuista alueista.

(6) Jos asianomaista tuhoojaa kuitenkin havaitaan asianomaisen tuhoojan leviämisen estämiseksi toteutettujen toimenpiteiden kohteena olevaa saastunutta aluetta ympäröivällä puskurialueella, uuden havainnon olisi johdettava siihen, että toimivaltainen viranomainen määrittää uuden rajatun alueen asianomaisen tuhoojan hävittämiseksi.

(7) Asianomaisen tuhoojan esiintymisen varalta olisi tehtävä vuotuisia kartoituksia asetuksen (EU) 2016/2031 22 artiklan ja komission täytäntöönpanoasetuksen (EU) 2020/1231 (3) mukaisesti, jotta varmistetaan asianomaisen tuhoojan varhainen havaitseminen unionin alueen sellaisissa osissa, joissa sitä ei tiedetä esiintyvän.

(8) Kartoitusten olisi perustuttava Euroopan elintarviketurvallisuusviranomaisen julkaisemaan asianomaista tuhoojaa koskevaan tuhoojavalvontakorttiin, jossa otetaan huomioon viimeisin tieteellinen ja tekninen kehitys.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa vahvistetaan toimenpiteet tuhoojan Aleurocanthus spiniferus (Quaintance) leviämisen estämiseksi niillä rajatuilla alueilla, joilla sen hävittäminen ei ole mahdollista.

2 artikla Määritelmät Tässä asetuksessa tarkoitetaan: 1) ’asianomaisella tuhoojalla’Aleurocanthus spiniferus (Quaintance) -tuhoojaa; 2) ’asianomaisilla kasveilla’ seuraavien sukujen ja lajien kasveja, lukuun ottamatta siemeniä, siitepölyä ja solukkoviljelyllä saatuja kasveja: Citrus L., Fortunella Swingle, Poncirus Raf. ja niiden hybridit, Ceratonia siliqua L., Cercis siliquastrum L., Clematis vitalba L., Cotoneaster Medik., Crategus L., Cydonia oblonga L., Diospyros kaki L., Eriobotrya japonica (Thunb.) Lindl., Ficus carica L., Hedera L., Magnolia L., Malus Mill., Melia L., Mespilus germanica L., Myrtus communis L., Parthenocissus Planch., Photinia Lindley., Prunus cerasus L., Prunus laurocerasus L., Psidium guajava L., Punica granatum L., Pyracantha M. Roem., Pyrus L., Rosa L., Vitis L. ja Wisteria Nutt.; 3) ’leviämistä estävällä rajatulla alueella’ liitteessä I lueteltua aluetta, jolta asianomaista tuhoojaa ei voida hävittää; 4) ’tuhoojavalvontakortilla’ Euroopan elintarviketurvallisuusviranomaisen julkaisemaa, tuhoojia Aleurocanthus spiniferus ja Aleurocanthus woglumi koskevaa tuhoojavalvontakorttia (4).

3 artikla Leviämistä estävien rajattujen alueiden määrittäminen Toimivaltaisten viranomaisten on määritettävä asianomaisen tuhoojan leviämistä estävät rajatut alueet, jotka muodostuvat saastuneesta alueesta ja sitä ympäröivästä vähintään kahden kilometrin levyisestä puskurialueesta.

4 artikla Leviämistä estävillä rajatuilla alueilla toteutettavat toimenpiteet 1. Saastuneilla alueilla toimivaltaisten viranomaisten on varmistettava, että toteutetaan yksi tai useampi seuraavista toimenpiteistä: a) asianomaisen tuhoojan biologinen torjunta, kuten parasitoidit; b) asianmukaiset käsittelyt asianomaista tuhoojaa vastaan; c) asianomaisen tuhoojan saastuttamien asianomaisten kasvien osien leikkaaminen ja hävittäminen b alakohdassa säädettyjen käsittelyjen jälkeen; d) ansojen asettaminen asianomaiselle tuhoojalle ja, jos asianomaista tuhoojaa havaitaan, asianmukaisten käsittelyjen käyttö. 2. Jos asianomaisen tuhoojan esiintyminen puskurialueella on virallisesti vahvistettu, sovelletaan asetuksen (EU) 2016/2031 17 ja 18 artiklaa. 3. Leviämistä estävillä rajatuilla alueilla toimivaltaisten viranomaisten on lisättävä tiedotusta asianomaisen tuhoojan uhasta ja toimenpiteistä, jotka on toteutettu estämään sen leviäminen kyseisten alueiden ulkopuolelle. Toimivaltaisten viranomaisten on tiedotettava leviämistä estävän rajatun alueen rajoista kansalaisille ja ammattimaisille toimijoille.

5 artikla Kartoitukset 1. Toimivaltaisten viranomaisten on suoritettava 2 ja 3 kohdassa säädetyt kartoitukset ottaen huomioon tuhoojavalvontakortin tiedot. 2. Niiden on tehtävä vuosittain riskiperusteisia kartoituksia asianomaisen tuhoojan esiintymisestä unionin alueen osissa, joissa sitä ei tiedetä esiintyvän mutta joihin se voi vakiintua. 3. Niiden on suoritettava leviämistä estävien rajattujen alueiden puskurialueilla asetuksen (EU) 2016/2031 19 artiklan 1 kohdan mukaiset vuotuiset kartoitukset asianomaisen tuhoojan esiintymisen havaitsemiseksi. Kartoitusten on sisällettävä seuraavat: a) silmämääräiset tarkastukset asianmukaisina ajankohtina asianomaisen tuhoojan tai sen oireiden havaitsemiseksi; b) ansojen asettaminen; c) näytteenotto ja testaus, kun kasveissa näkyy asianomaisen tuhoojan oireita tai sen aiheuttamaa saastumista epäillään. Tällaisten kartoitusten on oltava 2 kohdassa tarkoitettuja kartoituksia intensiivisempiä, ja niissä on tehtävä enemmän silmämääräisiä tarkastuksia ja asetettava enemmän ansoja sekä tarvittaessa otettava näytteitä ja tehtävä testejä.

6 artikla Raportointi Jäsenvaltioiden on toimitettava viimeistään kunkin vuoden 30 päivänä huhtikuuta komissiolle ja muille jäsenvaltioille edellisenä kalenterivuonna suoritettujen kartoitusten tulokset seuraavien säännösten mukaisesti: a) tämän asetuksen 5 artiklan 2 kohta, käyttäen yhtä täytäntöönpanoasetuksen (EU) 2020/1231 liitteessä I vahvistetuista malleista; b) tämän asetuksen 5 artiklan 3 kohta, käyttäen yhtä tämän asetuksen liitteessä II vahvistetuista malleista.

7 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(3) Komission täytäntöönpanoasetus (EU) 2020/1231, annettu 27 päivänä elokuuta 2020, Euroopan parlamentin ja neuvoston asetuksen (EU) 2016/2031 22 ja 23 artiklassa tarkoitettujen kartoitusten tuloksista annettavien vuosittaisten raporttien muodosta ja niitä koskevista ohjeista sekä monivuotisten kartoitusohjelmien muodosta ja käytännön järjestelyistä (EUVL L 280, 28.8.2020, s. 1).

(4) EFSA (Euroopan elintarviketurvallisuusviranomainen) 2019. Pest survey card on Aleurocanthus spiniferus and Aleurocanthus woglumi. EFSA supporting publication 2019:EN-1565. 17pp. doi:10.2903/sp.efsa.2019.EN-1565. Saatavilla verkossa osoitteessa https://arcg.is/u5DTL